Ein langur vetur er nú av. Sunnudagin er aftur ferð á Betri-deildini, og fyrsta uppgávan verður á Eiði, har EB/Streymur nú spælir sínar heimadystir Tað hevur verið heldur striltið at bíðað, og til tíðir hevur verið beistaktiga kalt. Fótbóltslandskappingin er tó eitt tekin um, at tað av álvara aftur várar, og eingin ivi er um, at bæði fjepparar og spælarar gleða seg, nú fyrsta umfarið í nýdoyptu Betri-deildini stendur fyri framman. Hjá okkum er fyrsta uppgávan á Eiði, har nýggjur vøllur er gjørdur við Hólman. Her fer EB/Streymur at spæla sínar heimadystir–í øllum førum í fyrru hálvu–og bæði hjá teimum og okkum er talan um nýggjar og spennandi umstøður. EB/Streymur hevur seinnu árini lagt dentin á at byggja sær eitt nýtt lið upp, og í fjør prógvaðu teir væl og virðiliga, at teir eru førir fyri at spæla við millum tey fremstu. Ikki minst á heimavølli, har teir meira enn ta einu ferðina argaðu ovaru liðini. Tí vita bæði spælarar og venjarar hjá okkum, at tað er ein trupul uppgáva, sum bíðar, nú skjøtul verður settur á kappingarárið. Vit ætla okkum sjálvandi trý stig, og fundamentið undir tí verður fyrst og fremst knallhart arbeiði, sum vónandi verður kryddað við góðum fótbóltsspæli.